[{"text_idx": "#000003", "text": "Ritxi Lizartzak, proiektu buruak, eman zion hasiera sari banaketari eta Mintzaneten inguruko datuak azaldu zituen: \u201cIa 9.000 saio egin dira eta, bost urte hauetan, 29.000 izan dira guztira\u201d."}, {"text_idx": "#000004", "text": "Ainara Maia izan da aurtengo Bidelagun Onena \u201cbikotekidearekin hain ondo konpontzeagatik, hainbeste laguntzeagatik eta proiektua zabaltzeko beti prest egoteagatik\u201d."}, {"text_idx": "#000006", "text": "Mari\u0301a Begon\u0303a Tisera argentinarra da Maiaren bidelaria eta bere konpromisoa eskertzeko bideo bat prestatu zion."}, {"text_idx": "#000007", "text": "Bidelari Onenaren saria Peio Duzanek jaso zuen. Berak ez zeukan harremanik euskararekin, baina bat-batean hizkuntzarekin maitemindu zen eta ikasten hasi zen. \u201cBere esfortzuagatik, prestutasunagatik eta euskararen alde egunero egiten duen lanagatik\u201d jaso zuen saria."}, {"text_idx": "#000008", "text": "Peio pantailaren beste aldean egon zen eta prestatu zuen diskurtso hunkigarria irakurri zuen: \u201cBeti galdetzen didate: \u00abNola ikasi duzu euskaraz? Ikastolan? Familiarekin? AEKekin?\u00bb Eta nik erantzuten dut: \u00abBakarrik\u00bb... Baina ez da egia.. Mintzanetekin euskara ikasten dut. Eskerrik asko Mintzanet! Egia esateko, euskara ikastea ez da erraza, batzuetan oso gogorra da. Baina, merezi du. Altxor bat delako. Gure altxorra. Euskal Herriko harria delako, baina bihotza ere bai! Orain lau hizkuntza hitz egin ditzaket. Agathe, nire alaba txikia, jaio zenean, bihotzez hitz egin nahi nion, eta euskaraz hitz egiten diot. Ez da errazena, baina normala da nirentzat. Hori nork uler dezake? Beharbada, zuek, Mintzaneteko kideak!\u201d."}, {"text_idx": "#000011", "text": "Azuleko (Argentina) bere bidelariak, Elisabet Etchegarayk, sorpresa bat prestatu zion eta bere esfortzua bideo baten bidez eskertu zuen."}, {"text_idx": "#000012", "text": "Gero, saridunak eta Donostiara gerturatu ziren Mintzaneteko beste erabiltzaileak Astoria 7 jatetxera joan ginen bazkaltzera. Memorian gordetzeko egun horietako bat izan zen zuei esker. Eskerrik asko!"}]